Groep bly agter tralies oor gesteelde spoorlyn(Foto verskaf deur die Valke) Vyf mans, Phillip Thyse (56), Kashveer Harrilil (27), Mahlomola Johannes Mphasha (45), Sipho Maseko (45) en Mthabine Semid Tsotetsi (53) het Dinsdag in die Morgenzon-landdroshof buite Secunda in Mpumalanga verskyn. Die groep is Vrydag in hegtenis geneem ná inligting ontvang is dat dwarslêers by Morgenzon gesteel word. Hulle staan tereg op aanklag van skade aan infrastruktuur, diefstal en die besit van vermoedelik gesteelde eiendom. Kapt. Dineo Lucy Sekgotodi, woordvoerder van die direktoraat vir prioriteitsmisdaadondersoeke (die Valke), sê die hof het gehoor van die dwarslêers is reeds in Gauteng afgelewer en die Valke het na die toneel gehaas. “Van die dwarslêers was op die skrootwerf en ŉ ondersoekbeampte van Transnet het dit uitgeken as die maatskappy se eiendom.” Die misdaadtoneel word geprosesseer. Die mans bly in aanhouding. “Die saak is tot 10 Mei uitgestel vir verdere ondersoek en ŉ moontlike aansoek om borgtog.” Maroela Media het vroeër berig die vyf verdagtes was Vrydag besig om die stukke spoorlyn op verskillende voertuie te laai toe hulle in hegtenis geneem is. Die skade beloop ongeveer R1,5 miljoen. *Die berig is gewysig sedert dit aanvanklik gepubliseer is. -Red